Bolt nou in dié 25 SA dorpe en stede beskikbaar | Netwerk24
Deur Reuters 05 Desember 2019 15:28
Bolt is nou in 25 stede en dorpe regoor Suid-Afrika beskikbaar.
Hy doen nou sake in kleiner dorpe soos Upington, Welkom, Kimberley en Grahamstad.
Dit is deel van die Estlandse maatskappy se volgehoue pogings om sy grootste mededinger, Uber, ore aan te sit.
Sedert sy bekendstelling in 2013 het Bolt, voorheen bekend as Taxify, reeds meer as $200 miljoen van beleggers ontvang.
Ontleders verwag dat die maatskappy al meer op ontluikende markte in die ontwikkelende wêreld, soos Suid-Afrika, gaan fokus.
In 'n verklaring sê Bolt hy beplan om ruim in Suid-Afrika sowel as op die res van die vasteland te belê.
Tans geniet Bolt 'n plaaslike markaandeel van net sowat 25% teenoor Uber wat 75% van die mark vir aanlyn taxidienste oorheers.
Uber het vroeër vanjaar aangedui dat meer as 'n miljoen mense reeds plaaslik sy app afgelaai het.
"Bolt se fokus in Europa en Afrika onderskei ons van ons mededingers en die sukses van dié strategie is duidelik," sê Markus Villig, uitvoerende hoof.
Hy beskou Suid-Afrika as een van Bolt se grootste markte.
Bolt doen tans sake in ses Afrikalande.
Die diens brei nou uit na dorpe in die Vrystaat, Noord-Kaap, Oos-Kaap en Noordwes, sê Bolt in 'n verklaring.
Uber is net beskikbaar in ses Suid-Afrikaanse stede.
Die maatskappy het aan Reuters gesê meer as 2 miljoen Suid-Afrikaners het al aangeteken op sy platform en dat sy inkomste in die land met 75% op 'n jaargrondslag toegeneem het.